Eyvind Vesselbo (V), 2010-02-04:
Det her beslutningsforslag fra SF virker jo som en forlængelse af debatten om kommunalreformen, hvor vi havde lange diskussioner om, hvor vi skulle placere de forskellige områder, når amterne blev nedlagt.
Og det endte jo altså som bekendt med, at miljøet og naturbeskyttelsen for en stor dels vedkommende kom til at ligge i kommunerne.
Det kan man jo så være enig eller uenig i, og SF viser med det her forslag, at de ikke var enige i den beslutning, der blev truffet.
Og det lød næsten også på fru Ida Auken og hr. Flemming Møller Mortensen, som om miljøministeren og Venstre, Konservative og Dansk Folkeparti, altså os, der har haft magten i en periode, har været ude i naturen og svinge om os med køller og kæder for at ødelægge naturen og slå dyr og planter ihjel.
Men nu kommer der så her et forslag om, at netop regeringen skulle overtage miljøtilsynet, miljøbevogtningen og naturbeskyttelsen.
Det hænger jo ikke sammen.
Altså, på den ene side er vi nogle frygtelige nogle, når vi skal passe på § 3-områderne, men på den anden side skal alt det, som kommunerne nu har fået med hensyn til naturbeskyttelse, flyttes tilbage til staten.
Jeg synes jo nok, det lyder, som om der ikke rigtig er styr på tingene i de forslag, som oppositionen fremsætter.
Og så kan jeg simpelt hen ikke følge den mistillid – og det har jeg sådan set aldrig kunnet i de her debatter – man har til kommunernes forvaltning af naturområdet.
Det var netop det område, som kommunerne fik ansvaret for under strukturreformen, kommunalreformen.
Og nu bliver der så sagt: Jamen det her område kan de ikke klare; vi vil gerne have flyttet en stor del af området tilbage til staten.
Det kom der ikke rigtig noget konkret svar på, for
det, det drejede sig om, sagde hr. Flemming Møller Mortensen, var at give kommunerne en hjælpende hånd.
Og det er jo netop det, som regeringen gør gang på gang.
Vi giver kommunerne en hjælpende hånd.
Vi har givet dem muligheden for at passe på deres egen natur og deres eget miljø, og samtidig har vi lavet en lang række planer, som udstikker rammerne for, hvordan kommunerne skal administrere de her ting.
Det er da en hjælpende hånd.
Men vi ved godt – og det var det, jeg sagde i mit spørgsmål til hr. Flemming Møller Mortensen – at når socialdemokrater snakker om at række nogen en hjælpende hånd, er det ikke bare hånden, der tages, så er det hele armen, ja, en stor del af kroppen.
For det drejer sig om at få nogle flere økonomiske midler, og det er jo det, der er et stort problem, når vi drøfter de her ting.
Nu ved jeg, at der har været stor konkurrence om at fortælle, at man sidder i en kommunalbestyrelse, og hvor meget man så ved, og nu kan jeg jo så sige, at jeg også sidder i en kommunalbestyrelse og i øvrigt også er viceborgmester i den kommune, jeg sidder i, og jeg har da ikke nogen opfattelse af, at den kommune, jeg er valgt ind i, gør noget forkert på miljøområdet, overskrider noget lovgivning eller ikke gør tingene ordentligt.
Så jeg kan simpelt hen ikke følge den mistillid.
Nu er Socialdemokratiet jo et stort kommunalpolitisk parti og har fået mange borgmesterposter, og så står miljøordføreren her i dag og miskrediterer alle de mennesker, der har med det her at gøre.
Jeg synes simpelt hen ikke, det er fair, og jeg deler ikke opfattelsen, og derfor kan jeg ikke støtte forslaget her.